PATVIRTINTA

 Klaipėdos r. Plikių I. Labutytės pagrindinės

 mokyklos direktoriaus 2019 m. rugsėjo d.

 įsakymu Nr.

**VAIKŲ APŽIŪROS DĖL ASMENS HIGIENOS, PEDIKULIOZĖS IR NIEŽŲ**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos r. Plikių Ievos Labutytės pagrindinė mokykla (toliau tekste – Įstaiga) vaikų apžiūros dėl asmens higienos, pedikuliozės ir niežų tvarkos aprašas (toliau – Aprašas) parengtas vadovaujantis Lietuvos Respublikos žmonių užkrečiamųjų ligų profilaktikos ir kontrolės 1996 m. rugsėjo 25 d. įstatymu Nr. I-1553; Lietuvos Respublikos sveikatos apsaugos ministro ir Švietimo ir mokslo ministro 2016 m. liepos 21d. įsakymu Nr. V-966/V-672 „Visuomenės sveikatos priežiūros mokykloje tvarkos aprašas“; Lietuvos Respublikos sveikatos apsaugos ministro 2016 m. sausio 26 d. įsakymu Nr. V-93 ,,Dėl Lietuvos higienos normos HN 75:2016 „Įstaiga, vykdanti ikimokyklinio ir (ar) priešmokyklinio ugdymo programą. Bendrieji sveikatos saugos reikalavimai“; Lietuvos Respublikos sveikatos apsaugos ministro 2017 m. kovo 13 d. įsakymu Nr. V-284 ,,Dėl Lietuvos higienos normos HN 21:2017 ,,Mokykla, vykdanti bendrojo ugdymo programas. Bendrieji sveikatos saugos reikalavimai‘‘; Dr. Mildos Žygutienės ir užkrečiamųjų ligų ir AIDS centro parengtomis rekomendacijomis „Pedikuliozės profilaktika ir kontrolė (metodinės rekomendacijos)“ (Vilnius, 2015) (http://www.ulac.lt/uploads/downloads/Pedikulioze%20WEB.pdf).

2. Tvarka reglamentuoja vaikų apžiūrą dėl asmens higienos, pedikuliozės ir niežų.

**II SKYRIUS**

**APŽIŪROS DĖL VAIKŲ ASMENS HIGIENOS, PEDIKULIOZĖS IR NIEŽŲ ORGANIZAVIMAS**

3. Įstaigos vadovas atsakingas už vaikų asmens higienos, pedikuliozės ar niežų profilaktikos organizavimą. Gaunamas išankstinis tėvų sutikimas atlikti vaiko apsikrėtimo utėlėmis (pedikulioze) patikrinimą (numatyta mokymosi sutartyje).

4. Vaikų tėvai (globėjai, rūpintojai), pasirašydami Mokymo sutartį, leidžia pagal planą ir, esant būtinumui, organizuoti vaiko apžiūras/patikrinimus dėl asmens higienos, pedikuliozės, niežų ir įsipareigoja nedelsdami pasiimti vaiką iš Įstaigos arba tėvams (globėjams, rūpintojams) pranešus, vaikas išleidžiamas iš Įstaigos namo, kai jam apžiūrų metu randama utėlių ar niežai.

**III SKYRIUS**

**PROFILAKTINĖS VAIKŲ TIKRINIMO PROCEDŪROS VYKDYMO TVARKA**

5. Patikrinimą rekomenduojama atlikti po vasaros ir žiemos atostogų ir pagal epidemiologines reikmes.

6. Privaloma imtis visų priemonių, kad ugdytinis būtų apsaugotas nuo viešo izoliavimo, pažeminimo ir kitų neigiamų pasekmių.

7. Patikrinimą atlieka Įstaigoje esantis visuomenės sveikatos priežiūros specialistas jam esant įstaigoje (jo darbo valandomis). Esant būtinumui, jei tuo metu Įstaigoje nėra visuomenės sveikatos priežiūros specialisto, vaikui/mokiniui apžiūra/patikrinimas atlieka Įstaigos vadovo paskirtas asmuo.

8. Prieš kiekvieną patikrinimą vaikas informuojamas apie tai, kas bus daroma ir kodėl tai reikia daryti.

9. Patikrinimas yra atliekamas atskiroje patalpoje, kurioje yra vandens bei muilo.

10. Baigus patikrinimą ir įtarus pedikuliozę ar niežus, visuomenės sveikatos priežiūros specialistas (ar kitas įgaliotas asmuo) privalo informuoti vaikų/mokinių grupės/klasės vadovą ir tėvus (globėjus, rūpintojus) telefonu ar tiesiogiai. Tėvams (globėjams, rūpintojams) suteikti informaciją apie pedikuliozės profilaktiką.

11. Vaikas į Įstaigą gali sugrįžti tik tada, kai yra visiškai išgydyta pedikuliozė ar niežai.

12. Kai kuriais atvejais Įstaiga gali pareikalauti iš tėvų (globėjų, rūpintojų) patvirtinimo raštu, kuriame tėvai (globėjai, rūpintojai) nurodo, kokiomis priemonėmis ir kada buvo pradėtas gydymas nuo pedikuliozės ar niežų.

13. Užfiksavus užkrečiamų ligų (pedikuliozės ar niežų) atvejus Įstaigoje, visuomenės sveikatos priežiūros specialistas teisės aktų numatyta tvarka informuoja reikalingas institucijas, vykdo tolimesnes prevencijos priemones Įstaigoje.

14. Radus pakartotinai glindų ar utėlių pranešama socialinei pedagogei, vėl informuojami tėvai (globėjai, rūpintojai) ir prašoma išvalyti pakartotinai.

15. Pokalbiai su vaikais ir kiti veiksmai turi būti korektiški, konfidencialūs, siekiant apsaugoti jį nuo viešo izoliavimo, pažeminimo ir kt. neigiamų pasekmių.

**IV SKYRIUS**

 **BAIGIAMOSIOS NUOSTATOS**

16. Įstaigoje esantis visuomenės sveikatos priežiūros specialistas atsakingas už vaikų asmens higienos, pedikuliozės ir niežų prevencijos bei patikrų vykdymą. Visuomenės sveikatos priežiūros specialistas savo funkcijoms vykdyti pasitelkia Įstaigos bendruomenę (pedagogus, vaikus, jų tėvus (globėjus, rūpintojus).

17. Tvarkos vykdymo kontrolę vykdo Įstaigos vadovas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_